SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-65-14/23

**2023. gada 14. novembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Ainars Latkovskis**

**Igors Rajevs – Iekšlietu ministrijas parlamentārais sekretārs**

**Edvīns Šnore**

**Atis Švinka – Aizsardzības ministrijas parlamentārais sekretārs**

**Edmunds Zivtiņš**

uzaicinātie

par 1. jautājumu:

* Ģenerālprokuratūras ģenerālprokurora p.i., Darbības kontroles un starptautiskās sadarbības departamenta virsprokurors **Aivars Ostapko**
* Prokuratūras administratīvā direktore **Ilze Grīnhofa**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Kristīne Kļaviņa**

par 2. jautājumu:

* Korupcijas novēršanas un apkarošanas biroja priekšnieka vietnieka (stratēģijas un politikas plānošanas jautājumos) p.i. **Anna Aļošina**
* Korupcijas novēršanas un apkarošanas biroja Trešās atsevišķās nodaļas (Finanšu nodaļa) priekšniece **Ingrīda Griņēviča**
* Finanšu ministrijas Budžeta departamenta Varas, valdības dienestu un tautsaimniecības finansēšanas nodaļas vadītāja **Elīna Kobzeva**

**Komisijas darbinieki: vecākā konsultante Ieva Barvika, konsultanti Sandra Kaire, Egita Kalniņa un Inese Silabriede**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

*Izskatāmie dokumenti:*

*1. Latvijas Republikas Ģenerālprokuratūras 07.11.2023. vēstule Nr. N-120-2023-00076 “Par LR prokuratūrai plānoto finansējumu 2024. gadam un vidēja termiņa budžeta ietvaram”;*

*2. KNAB prezentācija “Korupcijas novēršanas un apkarošanas birojam plānotais finansējums 2024. gadam un vidēja termiņa budžeta ietvaram”.*

Darba kārtība:

**1. Prokuratūrai plānotais finansējums 2024. gadam un vidēja termiņa budžeta ietvaram.**

**2. Korupcijas novēršanas un apkarošanas birojam plānotais finansējums 2024.gadam un vidēja termiņa budžeta ietvaram.**

**R.Bergmanis** atklāj sēdi un informē par izskatāmo darba kārtību

**1. Prokuratūrai plānotais finansējums 2024. gadam un vidēja termiņa budžeta ietvaram.**

R.Bergmanis dod vārdu Ģenerālprokuratūras pārstāvjiem.

A.Ostapko informē par Prokuratūras pārstāvniecību šajā sēdē. Atzīmē, ka sēdē nevar piedalīties ģenerālprokurors J.Stukāns, jo šobrīd ir atvaļinājumā.

A.Ostapko informē par Prokuratūras budžeta aktualitātēm 2024. gadam un vidēja termiņa ietvarā. 2024. gadā paredzētais budžets ir ~ 50 milj. euro, pieaugums pamatā saistīts ar izdevumiem atlīdzībām, pienākošos atlīdzību prokuroriem un prokuratūras darbiniekiem; ir arī būtisks ēku nomas maksas pieaugums.

Detalizēti informē par prokuratūras budžetā 2024.-2026. gadam plānoto prioritāro pasākumu “Prokuratūras darbinieku atalgojuma palielināšana”. Vispirms tika veiktas reformas – optimizēts darbs prokuratūrā, bet pēc tam pieprasīja naudu. Kā būtisku A.Ostapko raksturo prokuratūras prokuroru funkciju atbalsta mehānisma maiņu – prokuroru ikdienas darbā tiek iesaistīti kvalificēti prokuroru palīgi. Līdzšinējie prokuroru palīgi pamatā veica tehniskos darbus, bet tagad tiks iesaistīti vecākie prokurora palīgi ar konkurētspējīgu atalgojumu. Iepriekšējā gadā tika veikts pilotprojekts, kura rezultāti pierādīja šādas reformas pozitīvos ieguvumus. Reformas mērķis ir atbrīvot prokurora laiku, lai varētu iesaistīties smagu, sevišķi smagu un sarežģītu kriminālprocesu izmeklēšanā, bet vecākais palīgs tajā laikā strādātu ar standarta procedūrām. Šobrīd aizpildītas 7 prokurora vecāko palīgu vietas, bet nākotnei ir izraudzīti ap 40 kvalificēti darbinieki šim amatam. Pozitīvi vērtējams arī faktors, ka šis kvalificētais atbalsta darbinieks nākotnē varētu pretendēt uz prokurora amatu.

Informē, ka šādas reformas veikšanai Prokuratūrai būs nepieciešams papildu finansējums. Aicina deputātus atbalstīt šo projektu.

I.Grīnhofa sniedz papildu informāciju par plānoto prioritāro pasākumu “Prokuratūras darbinieku atalgojuma palielināšana”, iepriekšējo gadu pieredzi un secinājumiem. Aktualizē personāla atalgojuma problēmas, perspektīvo darbinieku lielo rotāciju, nepieciešamību veicināt konkurētspēju.

R.Bergmanis aicina deputātus uzdot jautājumus.

J.Skrastiņš vēlas papildu informāciju par vecāko kursu studentu un jau esošo Prokuratūras darbinieku iespējām kandidēt uz prokurora vecākā palīga amatu.

A.Ostapko informē, ka reforma šiem cilvēkiem pavērs izaugsmes iespējas, kas jau šobrīd ar labiem rezultātiem notiek. Informē par iespējamām priekšrocībām esošajiem Prokuratūras darbiniekiem.

J.Skrastiņš interesējas, uz kurām institūcijām aiziet Prokuratūras darbinieki.

I.Grīnhofa atzīmē, ka šis jautājums nav pētīts, šis darbs stāv priekšā. Reforma ļaus Prokuratūrai atbilstoši izglītot savus speciālistus. Kā pozitīvu pasākumu atzīmē Iekšējās drošības akadēmijas (turpmāk – IDA) izveidi, kur Prokuratūrai ir paredzēts noteikts skaits studiju vietu, kur tālākai apmācībai varēs virzīt perspektīvos prokuroru palīgus. Tas nākotnē ļautu kvalitatīvi ataudzēt prokuroru sastāvu. Šobrīd daudziem pieredzējušiem prokuroriem tuvojas pensionēšanās vecums.

A.Vilks interesējas, cik budžetā paredzēti līdzekļi profesionālai pilnveidei, izglītības pasākumiem.

I.Grīnhofa informē, ka tas ietverts t.s. “pakalpojumu izdevumos”. Tiek izdalīts konkrēts apmācību budžets, tiek izmantots arī starptautisko organizāciju piedāvājums u.c. iespējas.

A.Ostapko sniedz papildu informāciju par profesionālās darbības pilnveides pasākumiem, esošo situāciju un plāniem. Būtiski ir problēmu identificēt tūlīt, un tūlīt to atrisināt. Informē par hierarhiju, kādā notiek identificēto problēmu risināšana ar koordinējošo prokuroru palīdzību un tālāk – Ģenerālprokuratūras līmenī. Reizi 5 gados notiek arī prokuroru darbības novērtēšana atbilstoši spējai sasniegt stratēģisko mērķi. Ja tiek konstatēta tāda vajadzība, prokuroram tiek veidota individuāla profesionālās attīstības programma.

A.Vilks interesējas par plānoto Prokuratūras informācijas sistēmas (ProIS) pilnveidi. Pauž atzinīgu viedokli par jau paveikto.

A.Ostapko norāda galvenās plānotās aktivitātes šajā virzienā, īsumā raksturo katru no tiem. Kopumā plānota integrācija ar visām izmeklēšanas iestādēm Latvijā.

A.Vilks uzdod jautājumu par mākslīgā intelekta (turpmāk – MI) elementu izmantošanu Prokuratūras darbos. Atsaucas uz Igaunijas pieredzi.

A.Ostapko informē, ka MI varētu daļēji izmantot tulkošanas darbos vismaz sākotnējā opcijā. MI izmantošana notiks, bet jautājums ir par šī procesa ātrumu un apjomu.

E.Zivtiņš interesējas par Prokuratūrā no iestādēm saņemto materiālu kvalitāti. Vai situācija uzlabojas?

A.Ostapko atzīst, ka kopumā ar materiālu kvalitāti ir problēmas. Kā vienu no iemesliem min kvalificēta personāla biežo rotāciju Valsts policijā (turpmāk – VP). Kā pozitīvu problēmas risinājumu nākotnē atzīmē IDA iespējas sagatavot personālu.

E.Zivtiņš interesējas par plānoto IDA absolventu skaitu Prokuratūrai,

A.Ostapko raksturo reformas pozitīvās iespējas prokuroru sagatavošanā, esošo praksi sava kvalificētā personāla audzināšanā.

I.Grīnhofa informē, ka no nākamā gada IDA izmeklēšanas maģistru programmā prokuratūrai ir rezervētas 10 vietas. Vērtējot pieredzi, būs iespējams šo skaitu pieaudzēt līdz 20. Prokuratūra nepretendē uz bakalaura programmu. Speciālas programmas paredzētas arī Tieslietu akadēmijā.

*Notiek diskusija par Prokuratūras darbinieku izglītības un apmācības jautājumiem. Viedokļus un komentārus izsaka I.Grīnhofa, R.Bergmanis, E.Zivtiņš, A.Ostapko.*

E.Zivtiņš uzsver, ka Saeimai ir jāatbalsta Prokuratūras prioritārais pasākums “Prokuratūras darbinieku atalgojuma palielināšana”.

I.Rajevs interesējas par Prokuratūras ik gadu zaudēto darbinieku skaitu.

A.Ostapko informē, ka kopumā šis skits ir pa nullēm, bet prokuroru sadaļā šobrīd ir nekomplekts. Reforma ir iespēja šos jautājumus sakārtot.

I.Grīnhofa sniedz papildu informāciju par personāla rotāciju Prokuratūrā atbilstoši izpētītajiem datiem. Šobrīd intensīvā kadru mainība ir apstājusies.

I.Rajevs interesējas, ar ko izskaidrojams Prokuratūrai plānotā finansējuma kritums (2 milj. euro) 2026. gadā.

I.Grīnhofa informē, ka tas, iespējams, saistīts ar prognozēm.

K.Kļaviņa Finanšu ministrijas (turpmāk – FM) vārdā izsaka viedokli, ka šis finansējuma kritums varētu būt saistīts ar vienreizējiem izdevumiem 2024.-2025. gadā saistībā ar ēku Kalpaka bulvārī un e-lietu projektu, kas līdz 2025. gadam tiks pabeigti.

I.Rajevs komentē MI izmantošanu prokuratūras darbā, iesaka nepārspīlēt ar MI piemērošanu cilvēka darba aizvietošanā.

Atzīst par loģisku un pareizu soli vecākā palīga amata ieviešanu.

R.Bergmanis interesējas, vai valstī pastāv kāds laika rāmis, kad būtu jāstājas spēkā e-lietu projektam.

A.Ostapko atzīmē, ka tas varētu būt 2026. gads. Atsaucas uz ProIS sistēmu, bet uzskata, ka svarīgi, lai e-lietas darbotos pilnā visā procesā.

I.Grīnhofa informē, ka šī projekta virsuzraugs ir Tiesu administrācija. Prokuratūra gaida, kad sistēmai pievienosies izmeklēšanas iestādes; svarīga ir iekšlietu resora pievienošanās. Izmeklēšanas un tiesu sadaļā vēl ir nepieciešami pilnveidojumi.

*Notiek diskusija par ProIS sistēmas kvalitātēm un vispārējas e-lietu sistēmas ieviešanas problēmām un priekšrocībām, kā arī vienotas izpratnes nepieciešamību. Komentārus un viedokļus izsaka R.Bergmanis, I.Grīnhofa, A.Ostapko.*

R.Bergmanis atsaucas uz komisijā nesen izdiskutēto jautājumu par ekspertīžu kvalitāti un ātrumu, kā arī vienotas sistēmas ieviešanu. Interesējas par Prokuratūras kā ekspertīžu pakalpojuma saņēmēja viedokli šajā jautājumā.

A.Ostapko atzīmē, ka tas sasaucas ar viedokli par izmeklēšanas kvalitāti un kapacitāti. Atzīst, ka reizēm nepieciešama lielāka Prokuratūras iesaiste. Ir jāpieaug uzraugošā prokurora lomai izmeklēšanas procesos. Ir svarīgi, lai reformu rezultātā mēs nezaudētu esošos ekspertus.

R.Bergmanis interesējas, vai tuvākajos gados plānotie apjomīgie izdevumi atalgojumiem neatņems līdzekļus kvalifikācijas celšanai.

A.Ostapko un I.Grīnhofa izskaidro situāciju, ka absolūtajos skaitļos zaudējumu nebūs; ir jāpilnveido iekšējie procesi.

R.Bergmanis interesējas par iekšlietu un tieslietu sistēmas teritoriālās sinhronizācijas norisi pa tiesu apgabaliem.

A.Ostapko informē, ka Prokuratūra ir apvienojusies un reformējusies, bet VP pagaidām ir procesā. Informē par situāciju teritoriālā aspektā. Lielos vilcienos viss ir kārtībā.

R.Bergmanis atzinīgi novērtē Prokuratūras paveikto un attīstības plānus, komisijas vārdā aicina atbalstīt reformu.

Pateicas Prokuratūras pārstāvjiem un atzīst sēdes pirmo jautājumu par izskatītu.

*Komisija pieņem informāciju zināšanai.*

**2. Korupcijas novēršanas un apkarošanas birojam plānotais finansējums 2024.gadam un vidēja termiņa budžeta ietvaram.**

R.Bergmanis dod vārdu Korupcijas novēršanas un apkarošanas biroja (turpmāk – KNAB, Birojs) pārstāvjiem.

A.Aļošina informē, ka šajā sēdē nevar piedalīties KNAB priekšnieks J.Straume.

Demonstrē prezentāciju *(prezentācijas materiāls – protokola pielikumā)* un komentē KNAB finanšu aktualitātes.

A.Aļošina informē komisiju par KNAB stratēģijās iekļautajām prioritātēm, kuras ir saistītas ar Biroja finansējumu:

1. mazināt korupcijas riskus publisko iepirkumu un ES finansēto projektu īstenošanas gaitā;

2. pilnveidot praksi valsts amatpersonu iespējamas korupcijas rezultātā iegūtu līdzekļu atzīšanai par noziedzīgi iegūtiem un to konfiscēšanu valsts labā (5,6 milj. *euro* – 2021. gadā);

3. nodrošināt efektīvu nacionālo pretkorupcijas politiku (Ministru kabinetā apstiprināts Korupcijas novēršanas pasākumu plāns, 49 uzdevumi);

4. veicināt neiecietību pret korupciju publiskajā un privātajā sektorā;

5. īstenot digitālo transformāciju (pāreja no papīra aprites uz digitālo vidi).

Sniedz galvenos datus par KNAB finansējumu 2022. – 2026. gadam, kā arī plānoto budžeta 17 382 582 *euro* sadalījumu 2024. gadā, izskaidro pieaugumu:

* politiskajām partijām (13) izmaksājamais valsts budžeta finansējums –

6 647 979 *eur*o;

* KNAB pamatdarbībai piešķirtais valsts budžeta finansējums – 10 734 603 *euro*.

A.Aļošina informē par vairākām KNAB pamatbudžeta struktūras sastāvdaļām:

- KNAB uzturēšanas vajadzības ~ 620 000 *euro*;

- KNAB biroja ēkas nomas maksa ~ 516 000 *euro*;

- informācijas tehnoloģiju atbalsta pasākumi ( licenču uzturēšana) ~ 200 000 *euro*;

- tulkošanas pakalpojumi ~ 85 000 *euro*.

Lielākie KNAB izdevumi paredzēti darbinieku atlīdzību nodrošināšanai:

2023. gadā – 8 111 436 *euro*;

2024. gadā – 8 964 203 *euro*;

2025. gadā – 8 181 480 *euro*;

3026. gadā – 8 128 209 *euro*.

A.Aļošina izskaidro atšķirīgos skaitļus, amata vietu aizpildījumu, paredzētās sociālās garantijas, izdienas piemaksas un pabalsti. Atbildot uz R.Bergmaņa un I.Rajeva jautājumiem, izskaidro KNAB darbinieku atalgojumu sistēmas atšķirības no iekšlietu sistēmas darbinieku un karavīru atalgojumiem. Kā prioritāros pasākumus 2024. – 2026. gadam atzīmē un izskaidro:

1. vienreizējs pabalsts KNAB amatpersonām 2024. (835 994 *euro*) un 2025. gadā (53271 *euro*);

2. dokumentu un informācijas pārvaldības sistēmas uzturēšana un pielāgošana izmaiņām (2026. gads – 145 200 *euro*).

A.Aļošina izskaidro nepieciešamību nomainīt Biroja novecojušo dokumentu un informācijas pārvaldības sistēmu. Notiek sadarbība ar Prokuratūru ProIS pielāgošanā KNAB vajadzībām. Šī sistēma dos iespējas veidot saslēgumus ar ārējām datu bāzēm; būs iespēja arī redzēt informācijas plūsmu uz klasificēto vidi. Šie izdevumi plānoti 2026. gadā, bet no 74. resora plānotais finansējums paredzēts;

- 2024. gadā – 715 546 *euro*;

- 2025. gadā – 972 259 *euro*.

R.Bergmanis atzinīgi novērtē KNAB plānus ProIS ieviešanā un iesaisti vispārējā e-lietu realizācijā.

I.Griņēviča sniedz papildu informāciju par ProIS ieviešanas aspektiem.

A.Aļošina informē par plānotajiem izdevumiem 138 545 *euro* apmērā 2024. gadā KNAB informācijas tehnoloģiju nodrošinājuma stiprināšanai.

Informē arī par citiem finansējuma avotiem, KNAB iesaisti projektos un to finansējuma piesaisti nozīmīgiem Biroja pasākumiem:

* programma “Starptautiskā policijas sadarbība un noziedzības apkarošana”;
* projekts “Atbalsts trauksmes celšanas sistēmas izveidei Latvijā”;
* mācības un pieredzes apmaiņas pasākumi;
* programma “Noziedzīgi iegūtu līdzekļu konfiskācijas fonds”;
* “Advancētas digitālās kriminālistikas aparatūras iepirkums”’
* “Analītiskās kapacitātes stiprināšana” (būs vajadzīgi grozījumi KNAB likumā, šobrīd laba sadarbība ar Datu valsts inspekciju);
* “Specializētā aprīkojuma iegāde operatīvās darbības veikšanai”;
* ES finansēts projekts “Godprātības veicināšana un korupcijas novēršana Armēnijas politiskajā sektorā” (sadarbībā ar Tieslietu ministriju).

R.Bergmanis pateicas par prezentāciju, aicina deputātus uzdot jautājumus.

E.Šnore interesējas par to, ka KNAB maksā īri Valsts nekustamajiem īpašumiem.

A.Aļošina izskaidro esošo īres maksāšanas praksi.

E.Šnore interesējas par iespējām izmantot MI tulkošanas darbiem.

A.Aļošina paskaidro, ka tāda prakse ir, un tas iespējams gadījumos, kuri nav saistīti ar tiesiskāks palīdzības lūgumiem.

A.Vilks interesējas, kā KNAB iespējams realizēt prioritāti “mazināt korupcijas riskus publisko iepirkumu un ES finansēto projektu īstenošanas gaitā”.

A.Aļošina informē, ka ir iesniegti priekšlikumi FM Publisko iepirkumu likuma uzlabošanai. Ir iespējams arī strādāt izglītošanas līmenī. Tiek veikta stratēģiskā un taktiskā analīze. Stratēģiskie produkti ar ieteikumu rīkoties tiek iesniegti atbildīgajām institūcijām. Šis ir komplekss rīku kopums, kas prasa daudzveidīgu pieeju. Rīki tiek attīstīti. Tiek izmantotas arī ERAF kohēzijas fondos pielietotās karodziņu sistēmas.

A.Vilks jautā, vai KNAB izdala atsevišķi juridisko un fizisko personu veiktos noziegumus, un vai tiek piemēroti atšķirīgi ietekmēšanas līdzekļi.

A.Aļošina informē, ka KNAB arvien vairāk sauc pie atbildības juridiskās personas. Pēdējo gadu negatīva tendence ir, ka arvien vairāk tiek dots kukulis juridisko personu interesēs. Pieaug kriminālprocesu skaits tieši attiecībā uz juridiskām personām.

I.Rajevs atzīmē, ka arī MI nav par brīvu, programmas, servera u.c. procesi uzturēšana maksā.

A.Aļošina informē, ka vissvarīgākais ir izgūt datus, arī programmas ir svarīgas.

A.Švinka vēlas īsu iepriekšējo budžetu pasākumu izvērtējumu, atgādina sadaļu “spēles” darbam skolās.

A.Aļošina informē, ka šis projekts bija veiksmīgs, saņemtas ļoti pozitīvas atsauksmes no skolotājiem. Šobrīd KNAB darbinieki apmeklē skolas un iepazīstina skolotājus, kā strādāt ar šo metodoloģiju. Kaut arī finansējums šim projektam ir beidzies, KNAB turpina ar to strādāt.

E.Zivtiņš pateicas par prezentāciju, interesējas par kapacitāti tieši korupcijas novēršanas blokā, izglītojošo darbu.

A.Aļošina informē, ka Birojā izglītošanas jomā ir tikai 2 amata vietas, bet tiek piesaistīti analītiķi, kuri izvērtē situāciju un izstrādā metodoloģiskos materiālus par to, kā atpazīt korupciju. Akcentē nepieciešamību izglītot tieši privāto sektoru; plānota sadarbība ar “Delnu”, kam jau ir labas iestrādnes. Uzskata, ka šajā jomā KNAB ir kapacitātes pieaugums.

R.Bergmanis atsaucas uz projektu par palīdzību Armēnijai un interesējas, vai ir plāns palīdzēt arī Ukrainai.

A.Aļošina informē par sadarbību korupcijas apkarošanas jautājumos Ukrainā, Čerņihivas apgabalā. KNAB šobrīd vairāk iesaistās ar savu intelektuālo kapacitāti. Šodien Ukrainas kolēģi viesojas Birojā.

R.Bergmanis interesējas par štatu pieauguma prognozēm Birojā un iespējamu sadarbību ar IDA.

A.Aļošina informē par šābrīža personāla pieauguma aktualitātēm un atlases problēmām. Sadarbība ar IDA notiek arī programmu izstrādes līmenī. KNAB interesē maģistra apmācības, arī speciāli kursi.

A.Vilks interesējas, kur KNAB darbinieki apgūst operatīvo darbu.

A.Aļošina informē, ka viens variants ir zinātņu pārnese, notiek arī sadarbība ar mūsu sadarbības valstīm, kur tiek nosūtīti KNAB cilvēki.

R.Bergmanis apkopo uzklausīto informāciju, atzīmē nepieciešamību atbalstīt KNAB prioritātes un budžetu, uzsver izglītības aspektus un IDA nozīmi.

R.Bergmanis pateicas par dalību un slēdz sēdi.

Sēde pabeigta plkst. 11.50.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede